text: En stol til tre kandidater 
  20 juni 2015 kl. 06.46
  Møde lørdag morgen i Middelfart vil pege på ny regionsrådsformand efter Carl Holst blev valgt ind i Folketinget og ikke vil fortsætte. Tre kandidater på spring.
  Stolelegen er i gang netop nu. Lørdag morgen kl. 8.00 begyndte den i Middelfart. Ifølge TV SYDs kilder ønsker tre kandidater fra Venstres gruppe at sætte sig i den stol, der tilhørte regionsrådsformand Carl Holst og nu er ledig.
  Favorit til posten er gruppeformand Thyge Nielsen fra Årre ved Varde. Han er desuden formand for det præhospitale udvalg og har markeret sig blandt andet i den langvarige sag om regionens kontrakt med BIOS. Han er desuden formand for social- og sundhedsudvalget i Varde Kommune.
  Regionsrådsmedlem Stephanie Lose fra Esbjerg og gruppesekretær Bo Libergren fra Odense er de to andre.
  Det er alene Venstre-gruppen, der beslutter, hvem den nye formand skal være. Mandag er der regionsrådsmøde, hvor Carl Holst formelt vil træde tilbage.
  
  